Kuffa, Štefan, poslanec NR SR (2014-12-09):
Ďakujem za slovo. Aby Dodo nebol sklamaný, takže aj aby sa rozvinula nejaká tá diskusia pri návrhu jeho zákonov. Ja som ťa, pán kolega, pozorne počúval, to, čo si rozprával, aj to, čo si predkladal. Tak som sa nad tým zamyslel a nakoľko ťa poznám, tak verím, že ti ide o dobro veci. Ale dovoľujem si povedať, že návrhom tohto zákona, Dodo, sa nevyrieši to, čo si tuná odprezentoval, ani náhodou. Ani náhodou sa to nevyrieši. Lebo ja ti poviem takto. Veľakrát na tej ulici sú síce ľudia, ktorí majú zdravé ruky, tak ako si to povedal, ale majú chorú hlavu. Majú chorú hlavu a títo ľudia cez to všetko sú na tej ulici. A že sa tak správajú. Čo treba tým ľuďom, treba čosi im vrátiť. A my ako spoločnosť sme im dlžná. Nieže im ešte budeme odoberať, zoberieš im cigarety, zoberieš im to víno, ktoré má otvorené, ale my ako spoločnosť sme povinná sa aj o týchto ľudí aj postarať. Lebo veľakrát sú to psychiatrickí pacienti, ktorí sa ocitajú na tej ulici. Áno. To je ten ešte lepší prípad, ktorý si tu spomínal, ide sa vymočiť do kríkov. Ale, keď tiež som mal tak aj mesto Bratislavu tuná pred sebou, koľkokrát idem tými ulicami a vidím tých psíkov, kde tí majitelia ich aj majú na tých vôdzkach, ale obcikávajú tie ulice krížom-krážom, ani nejdú do kríkov. Neunúvajú sa. A keď je tu tak v Bratislave sucho a neprší, tak sú obcikané tie ulice, vyzerá to hrozne. Ale na tých bezdomovcov a na tých ľudí budeme poukazovať. Veľakrát títo ľudia naozaj v skutočnosti stratili ľudskú dôstojnosť a tú im treba vrátiť. Nad tým sa treba zamyslieť. A potom, odobrať vec je síce ľahko a ja som si to tak premietol v takej tej reálnej praxi, že na tej lavičke, príde ten policajt, vypíše blokovú pokutu, tak ako si to hovoril, ten to zahodí kdesi tam do koša, on mu zoberie to víno a cigarety. V prípade, že by zaplatil neskôr, hej, na druhý deň alebo na tretí deň, že zaplatí. Ako mu policajt vráti túto vec? Otvorené víno, čo sa stane na druhý deň alebo na tretí deň? Bude pokazené, bude skysnuté. Neviem, ako bude vracať tie cigarety. Áno, je tu aj tá obava na tej druhej strane, tak ako si to aj spomenul, že ten policajt možnože zoberie to autorádio, vyberie a s tým vracaním ako tých vecí bude naozaj veľký problém. Neviem si to v reálnom živote ani predstaviť, že by tí policajti, ktorí odoberajú tie veci, kde ich budú dávať na policajnej stanici a ako ich budú vracať a ako to sa bude viesť. No darmo krútiš hlavou, mne jednoducho tento návrh zákona sa nepáči. A nie je vhodný, nebudem ho môcť ako podporiť aj cez to všetko, že ma naozaj to veľmi mrzí, že takíto ľudia sa potulujú po týchto uliciach, ale je to oveľa ťažšia situácia a oveľa komplexnejšie ju treba naozaj riešiť. Nevyrieši to tento jeden návrh zákona, ktorý si myslíš, že tuná to predložíš. Zamyslel som sa tiež nad jednou vecou, ktorá tuná bola a nebohý pán biskup Baláž vo svojej diecéze napríklad zakázal žobrať bezdomovcom pred kostolmi. Na jednej strane by sa to mohlo zdať, že je to veľmi ako tvrdé, na jednej strane veľmi tvrdý postoj biskupa vo svojej diecéze, ale na druhej strane, keď sa tak človek tak zamyslí, tak je to do istej miery aj spravodlivé. Hej? A to je možno tá skupina ľudí, ktorí, o ktorých hovoríš, ktorý nechce pracovať. Tak nech ani neje. A sú tam, medzi týmito ľuďmi sú tuláci, ktorí jednoducho nechcú pracovať. Ale sú tam rôzne tie skupiny ako tých ľudí. A tí policajti na tých uliciach, obávam sa, že oni to nebudú vedieť diferencovať a vedieť rozlišovať medzi jednotlivými týmito policajtmi, medzi týmito bezdomovcami, tulákmi na ulici. Chcem ešte jednu vec podotknúť. Krajina, ako je Malta, napríklad oni vo všeobecnosti majú v zákone, vo svojej legislatíve, že v celej krajine u nich sa nesmie žobrať, zákaz žobrania. Nie sú tam žobráci. Normálne to majú zákonom zakázané. Na jednej strane sa, je to akoby veľmi akože prísne, ale na druhej strane Malťania si povedali, ak si mal na loď a lietadlo a dostal si sa do našej krajiny, tak musíš mať aj na to, aby si dôstojne žil. Ja viem, že to je ťažko aplikovať aj pre tieto naše krajiny, lebo veľakrát ľudia, mnohí ľudia, ktorí sa ocitajú na ulici, nezvládajú vlastnú, vlastnú životnú situáciu a sú v tak ťažkom psychickom rozpoložení, kedy jednoducho sa ocitajú na ulici. A stať sa to môže komukoľvek, aj mne. Aj mne, aj tebe sa to môže stať, komukoľvek sa to môže stať. Dneska si poslanec Národnej rady, možno o rok, možno o päť môžeš sa ocitnúť na ulici. A nie každý rovnako znesie tú psychickú záťaž. Napríklad zomrie ti manželka, zomrie ti syn, dcéra, nezvládneš to, nespracuješ to vo svojej hlave, nezvládneš to psychicky a začneš ten bôľ a žiaľ utápať v alkohole, v drogách, prepadneš ako gambler a jednoducho spoločensky prepadávaš. Ľahko sa možno aj na tých bezdomovcov poukazuje a môžeme byť aj pohoršení, ako atakujú tie verejné priestranstvá a tie lavičky, ale myslím si, že treba to, treba to riešiť jednoducho komplexnejšie. Môžeš sa vyjadriť Dodo, krútiš tu záporne hlavou, nech sa páči, máš tuná priestor, môžeš faktickou reagovať, si navrhovateľ, môžeš vystúpiť aj v rozprave. Môj postoj je len taký, že jednoducho návrhom tohto zákona a prijatím, eventuálnym prijatím tohto zákona tento problém sa tuná nevyrieši. Ďakujem za pozornosť.